recursal/SuperWikiNEXT-32B huggingface dataset:
**Viisivuotiseloonjäämisennuste** kuvaa tutkitusta tai hoidetusta potilasryhmästä niiden henkilöiden osuutta, jotka ovat elossa viiden vuoden kuluttua diagnoosihetkestä. Yleensä viisivuotiseloonjäämisennuste ilmaisee suhteellista elossaololukua, joka osoittaa, kuinka suuri osa esimerkiksi syöpätautiin sairastuneista on suhteessa samanikäiseen terveeseen väestöön elossa viiden vuoden kuluttua sairauden toteamisesta. Suhteellinen elossaololuku siis mittaa tarkastellusta sairaudesta johtuvan ylikuolleisuuden määrää.

Viisivuotiseloonjäämislukua saatetaan käyttää epäsuorana parantumisen mittarina, mutta se ei ole tässä tarkoituksessa eksakti. Esimerkiksi rinta- tai eturauhassyövässä esiintyy joskus ylikuolleisuutta viiden vuoden jälkeenkin. Esimerkiksi kivessyövässä tai meningeoomassa voidaan tilastollisesti todennäköisenä pidetty paraneminen saavuttaa jo nopeammin kuin viidessä vuodessa. Levinneeseen rintasyöpään ei ole parantavaa hoitoa, mutta silti vähemmistö potilaista elää sen kanssa kauemmin kuin vain viisi vuotta. Jo onnistuneesti hoidettukin syöpä voi joskus uusiutua myöhemmin kuin viiden vuoden kuluttua hoidoista. Useimmissa syöpätaudeissa uusiutumisriski vähenee vuosi vuodelta. Uusiutumisriski on kuitenkin aina täsmällisen diagnoosin mukaan ja potilaskohtaisesti vaihteleva.

Viisi vuotta syöpädiagnoosin jälkeen elossa oleva potilas saattaa olla remissiossa (ei todisteita syövästä) tai saada yhä hoitoja sairauteensa. Joskus mitataankin tarkemmin tauti- tai etenemisvapaata selviytymistä. Tautivapaa selviytymisluku kertoo niiden ihmisten osuuden, joilla viitteitä syövästä ei hoidon jälkeen enää ole. Etenemisvapaa selviytymisluku kuvaa niiden ihmisten osuutta, joilla syöpä on pysynyt tilassa, jossa sen eteneminen on toistaiseksi pysähtynyt. Joskus selviytymislukuja kuvataan myös esimerkiksi kymmenvuotiseloonjäämisennustein. Selviytymistilastoja tarkastellaan vastaavin tavoin myös muissa tilanteissa kuin syöpätautien kohdalla. Esimerkiksi kirroosia sairastavien tai maksansiirron saaneiden selviytymistä voidaan tarkastella viisivuotiseloonjäämisennustetta käyttäen.

Lähteet
-------

1. ↑  Five-year survival rate National Cancer Institute, viitattu 2.7.2023
2. 1 2  Syöpäpotilaiden eloonjääminen Syöpäjärjestöt, viitattu 2.7.2023
3. ↑  Diane Mapes, Living with Stage 4: The breast cancer no one understands Fred Hutch Cancer Center 13.10.2016, viitattu 2.7.2023
4. 1 2  Cancer survival rate: Cancer survival rate: What it means for your prognosis Mayo Clinic, viitattu 2.7.2023
5. ↑  Why the 5 Year Survival Rate for Cancer Matters Penn Medicine 9.11.2015, viitattu 2.7.2023
6. ↑  Cancer survival statistics Cancer Research UK, viitattu 2.7.2023
7. ↑  M Y Morgan, The prognosis and outcome of alcoholic liver disease National Library of Medicine 1994, viitattu 2.7.2023
**Andris Šķēle** [ˈandris ˈʃceːle] (s. 16. tammikuuta 1958 Ape) on latvialainen liikemies ja poliitikko, pääministeri kahteen otteeseen joulukuusta 1995 elokuuhun 1997 ja uudelleen heinäkuusta 1999 toukokuuhun 2000.

Šķēle nousi pääministeriksi puolueiden ulkopuolisena ehdokkaana kuudennen saeiman vaalien jälkeen sen hylättyä kaksi presidentti Guntis Ulmanisin pääministeriehdokasta. Toisen kautensa aikana Šķēle edusti vuonna 1998 perustamaansa konservatiivista Kansanpuoluetta. Šķēle erosi puolueensa johdosta 2002, mutta hänellä on siinä vielä vaikutusvaltaa.

Šķēlen lasketaan olevan Baltian 15. rikkain henkilö. Hänen varallisuutensa on noin 60 miljoonaa euroa.

Lähteet
-------

1. ↑  Prabook: Andris Skele *prabook.com*. Viitattu 31.1.2021. (englanniksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Saksa
* Yhdysvallat
* Latvia

 |

 |
**Androgeos** (m.kreik. Ἀνδρόγεως) oli kreikkalaisessa mytologiassa Kreetan kuninkaan Minoksen ja Pasifaen poika. Androgeos osallistui Panathenaian kisoihin, jossa hän voitti kanssakilpailijansa kaikissa lajeissa. Yleisimmän version mukaan Aigeus, Ateenan kuningas, juoni tämän vuoksi hänen kuolemansa; joko lähettämällä tätä vastaan Marathonin härän[1][2] tai järjestämällä tämän taisteluun[3][4]. Vaihtoehtoisen muunnelman mukaan hänet tappoivat hänen kanssakilpailijansa.

Minos epäili ateenalaisten järjestäneen poikansa kuoleman ja hyökkäsi Attikaan tehden suurta tuhoa. Rauhan ehtona Minos vaati ateenalaisia lähettämään hänelle joka yhdeksäs vuosi seitsemän nuorukaista ja seitsemän neitoa uhrattaviksi Minotaurokselle.[5] Ateena kärsi tästä kunnes Theseus surmasi Minotauroksen.

Lähteet
-------

1. ↑  Apollodoros: *Bibliotheke* ('Kirjasto') 3.15.7–8 (engl. käännös)
2. ↑  Pausanias: *Periegesis tes Hellados* ('Kreikan kuvaus') 1.27.10 (engl. käännös)
3. ↑  Hyginus: *Fabulae* xli (engl. käännös)
4. ↑  Diodoros Sisilialainen: *Historian kirjasto* iv.60.4–5 (engl. käännös)
5. ↑  Diodoros Sisilialainen: *Historian kirjasto* iv.61.1–3 (engl. käännös)
*Tämä artikkeli käsittelee Latvian presidenttiä. Myös toinen latvialainen poliitikko on nimeltään Andris Bērziņš.*

**Andris Bērziņš** (s. 10. joulukuuta 1944) on Latvian entinen presidentti. Hän voitti 2. kesäkuuta 2011 järjestetyt vaalit ja astui virkaan 8. heinäkuuta 2011 alkaneelle nelivuotiskaudelle. Latviassa presidentin valitsee maan parlamentti Saeima. Hän seurasi tehtävässä Valdis Zatlersia.

Bērziņš valmistui vuonna 1971 radioinsinööriksi Riian teknillisestä korkeakoulusta. Hänellä on tutkinto myös Latvian yliopiston taloustieteellisestä tiedekunnasta. Hän toimi pitkään Neuvosto-Latvian aikaisen *Elektrons*-yhtiön johtotehtävissä. Hän tuki Latvian itsenäistymistä 1991 ja kuului Latvian kansanrintamaan 1990–1993. Vetäydyttyään politiikasta hän toimi vuosina 1993–2004 latvialaisen Latvijas Unibanka -pankin johtajana. Tämän jälkeen hän kuitenkin palasi politiikkaan ZZS-puolueen eli vihreiden ja maanviljelijöiden liiton riveissä. Bērziņš on varakas mies ja omistaa yli kolmekymmentä kiinteistöä eri puolilla maata.

Lähteet
-------

1. 1 2 3  Petrova, Alla: Andris Berzins – newly elected president of Latvia *The Baltic Course*.  2.6.2011. Viitattu 1.9.2014. (englanniksi)
2. 1 2  Kuka? Andris Berzins *hs.fi*.  8.1.2015. Helsingin Sanomat. Viitattu 28.1.2015.

Latvian vaakunaLatvian presidentit
Anatolijs Gorbunovs (1991–1993)\* | Guntis Ulmanis  (1993–1999) | Vaira Vīķe-Freiberga (1999–2007) | Valdis Zatlers (2007–2011) | Andris Bērziņš (2011–2015) | Raimonds Vējonis (2015–2019) | Egils Levits (2019–2023) | Edgars Rinkēvičs (2023–) \* Korkeimman neuvoston puhemies

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Saksa
* Yhdysvallat
* Latvia

 |

 |
**Viisikko jutun jäljillä** (engl. *Famous 5: On the Case*) on Nelvanan tuottama animaatiosarja, jota esitetään Disney Channelilla. Jaksot ovat noin 22 minuutin kestoisia. Sarja on dubattu suomeksi.

Sarjan luonne perustuu Enid Blytonin kirjasarjaan *Viisikko*. Tarinaa on kuitenkin modernisoitu esimerkiksi käytettävien apuvälineiden suhteen, mutta sarja pysyy silti uskollisena alkuperäisten kirjojen mysteeri- ja seikkailuteemoille.  Sarjan päähenkilöt Max, Allie, Jo ja Dylan ovat lapsia, jotka tutkivat ja yrittävät selvittellä Falcongatessa ja sen lähistöllä tapahtuvia asioita. Lasten apuna on myös Tim-niminen koira. Alkuperäinen Viisikko on jatkanut elämäänsä eteenpäin, esimerkiksi Annesta on tullut taidekauppias.

Hahmot
------

* Jo, koko nimeltään Jyoti, on 12-vuotias englantilais-intialainen ja Viisikon Paulin tytär. Hän on poikatyttö ja ryhmän johtaja.
* Allie on 12-vuotias Viisikon Annen tytär ja alun perin kotoisin Kaliforniasta, mutta hänet on lähetetty Britanniaan serkkujensa luokse.
* Max, 13-vuotias Leon poika, on innokas seikkailija.
* Dylan on 11-vuotias ja Dickin poika.

Äänirooleissa
-------------

### Suomenkieliset äänet

|  |  |  |
| --- | --- | --- |
|  Mirjami Heikkinen  | … |  Jo
  |
|  Annituuli Kasurinen  | … |  Allie
  |
|  Otto Piispanen  | … |  Max
  |
|  Antti Matikainen  | … |  Dylan
  |
|  Marika Tuhkala  | … |  George
  |
|  Aku Laitinen  | … |  Ravi
  |

Lähteet
-------

1. 1 2 3 4 5 6 7  BBC News: Famous Five return for TV series (englanniksi) Viitattu 19.2.2013.

Aiheesta muualla
----------------

* The Telegraph: Enid Blyton's Famous Five reborn as cartoon (englanniksi)
* Mali Online: Gosh! Look what Disney's done to Enid Blyton's Famous Five (englanniksi)

Disney Channelilla esitettäviä ja esitettyjä sarjoja
A.N.T. – Aikaistetut nuoret taiturit • Austin ja Ally • Brandy ja Herra Whiskers • Brian O’Brian • Coryn koukerot • Dave the Barbarian • Disney Channel Games • Dog with a Blog • Even Stevens • Finias ja Ferb • Fillmore • Gravity Falls • H2O • Hannah Montana • Hopon poppoo • Isojen tyttöjen leikit • Jake Long – amerikkalainen lohikäärme • Jessie • Jonas Brothers: Living the Dream • Kaksi kunkkua • Keisarin uusi koulu • Kickin’ It • Kim Possible • Klassiset piirretyt • Lab Rats • Lilo & Stitch • Liv ja Maddie • Lizzie McGuire • Mikin klubi • Mikki Hiiren kerhotalo • Nokkapokka • Olli avaruudessa • Onnea matkaan, Charlie! • Paljon melua Maggiesta • Poika tulevaisuudesta • The Proud Family • Se en ollut minä • Shake It Up • Sonny with a Chance • So Random! • Supersairaala • Disneyn Tarzanin legenda • Tavataan välkkärillä • That’s So Raven • Timmy ja haltijakummit • Vaihdokit • Viiden tähden merielämää • Viisikko jutun jäljillä • Violetta • Disneyn Välitunti • Waverly Placen velhot • Zackin ja Codyn viiden tähden elämää
**Andrija Radović** oli montenegrolainen ja sittemmin jugoslavialainen poliitikko. Hän toimi Montenegron talous-, ulko- ja pääministerinä, sekä kansanedustajana Jugoslavian parlamentissa.

Elämäkerta
----------

Radović syntyi Martinićissa 28. tammikuuta 1872 ja valmistui lukiosta Cetinjestä opiskellen myöhemmin insinööriksi Italiassa. Sittemmin hän työskenteli eri viroissa maan hallinnossa, mukaan lukien sisäministeriössä. Radović kuului ruhtinas Nikola I:n lähipiiriin ja nousi maan pääministeriksi 1. helmikuuta 1907. Pääministerinä ollessaan hän aloitti tutkimukset kavalluksesta maan taloushallinnossa, mikä vahingoitti ruhtinaan mainetta. Nikola I erotti hänet tehtävistään 17. huhtikuuta 1907 ja Radović muutti ulkomaille lyhyeksi aikaa.

Radović sovitteli välinsä Nikola I:n kanssa ensimmäisen maailmansodan sytyttyä ja joulukuussa 1915 hänestä tuli Montenegron talous- ja ulkoministeri. Huhtikuussa 1916 hän erosi ulkoministerin tehtävistään ja maan hävittyä sodan saman vuoden puolella hän seurasi Nikolai I:tä maanpakoon. Radović toimi 12. toukokuuta 1916 – 17. tammikuuta 1917 Montenegron pakolaishallituksen pääministerinä Pariisissa. Näihin aikoihin Radović alkoi kannattaa Montenegron liittämistä Serbiaan. Maaliskuussa 1917 Radovićista tuli Montenegro-komitean johtaja ja vuosina 1917–1918 hän julkaisi Genevessä ilmestynyttä lehteä nimeltä *Ujedninjenje*, joka kannatti eteläslaavien liittoa. Kun Jugoslavian kuningaskunta sittemmin perustettiin, Radović toimi Serbian demokraattisen puolueen (*Srpska Demokratska Stranka*) kansanedustajana ja kansallispankin puhemiehenä Belgradissa. Radović kuoli vuonna 1947 Belgradissa.

Teokset
-------

* Ujedinjenje Crne Gore sa Serbijom, 1917

Lähteet
-------

1. 1 2  Wojciech Roszkowski ja Jan Kofman: *Biographical Dictionary of Central and Eastern Europe in the Twentieth Century*, s. 831-832. M.E.Sharpe, 2008. ISBN 978-0-7656-1027-0. (englanniksi)


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Saksa
* Israel
* Yhdysvallat
* Tšekki

 |
|  |
| Muut | 
* IdRef

 |

 |
Visuaalinen esitys kuudesta ensimmäisestä viisikulmioluvusta.
**Viisikulmioluku** on positiivinen kokonaisluku, joka on muotoa {\displaystyle {\frac {n(3n-1)}{2}}}, jossa *n* on positiivinen kokonaisluku. Esimerkiksi 12 on viisikulmioluku, koska {\displaystyle {\frac {3(3\cdot 3-1)}{2}}=12.}  

Viisikulmioluku saa nimensä siitä, että sen osoittamasta määrästä pisteitä voidaan muodostaa viisikulmion muotoinen kuvio. Viisikulmioluku on yksi monikulmioluvuista.

Kymmenen ensimmäistä viisikulmiolukua ovat 1, 5, 12, 22, 35, 51, 70, 92, 117 ja 145.

Viisikulmioluvuille on olemassa generoiva funktio {\displaystyle {\frac {x(2x+1)}{(1-x)^{3}}}=x+5x^{2}+12x^{3}+22x^{4}+35x^{5}+\ldots }

Jokainen *n*:s viisikulmioluku on 1/3 (3*n*−1):nnestä kolmioluvusta: {\displaystyle p\_{n}={\frac {T\_{3n-1}}{3}}.}

Lähteet
-------

1. ↑  A000326 OEIS-tietokannassa

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Viisikulmioluku**.
* Wolfram MathWorld: Pentagonal number (englanniksi)

Kuvioluvut

|  |  |
| --- | --- |
| Monikulmioluvut | 
* kolmioluvut
* neliöluvut
* viisikulmioluvut
* kuusikulmioluvut
* seitsenkulmioluvut
* kahdeksankulmioluvut
* yhdeksänkulmioluvut
* kymmenkulmioluvut
* yksitoistakulmioluvut
* kaksitoistakulmioluvut

 |
| Muita tasokuviolukuja: | 
* keskitetyt neliöluvut
* keskitetyt kuusikulmioluvut
* tähtiluvut

 |
| Pyramidiluvut | 
* tetraedriluvut
* neliöpyramidiluvut
* viisikulmiopyramidiluvut
* kuusikulmiopyramidiluvut
* seitsenkulmiopyramidiluvut

 |
| Muut monitahokasluvut | 
* kuutioluvut
* oktaedriluvut
* Haűyn oktaedriluvut

 |
| Monikulmiolukuja koskevia tuloksia | 
* Fermat’n monikulmiolause
* Pollockin tetraedrilukuotaksuma
* Pollockin oktaedrilukuotaksuma
* Lagrangen neljän neliön lause

 |
**Petrálonan antropologinen museo** (kreik. Ανθρωπολογικό Μουσείο Πετραλώνων, *Anthropologikó Mouseío Petralónon*) on antropologinen museo Petrálonan kylässä Néa Propontídan kunnassa Kreikassa. Se esittelee Petrálonan luolasta tehtyjä löytöjä sekä laajemminkin paleoliittisen kauden Kreikkaa.

Museo on rakennettu vuonna 1978 ja avautui seuraavana vuonna. Se sijaitsee lähellä Petrálonan luolaa noin kahden kilometrin päässä itse kylästä ja noin 35 kilometrin päässä Thessalonikista. Näyttelytilojen lisäksi museossa on konservointitiloja, kokoustiloja ja tutkimuskirjasto.

Kokoelmat
---------

Museossa on rekonstruktio Petrálonan luolasta sekä sieltä löydetystä niin kutsutusta Petrálonan kallosta, jonka ikä on noin 200 000 vuotta (eri arvioissa 160 000–700 000 vuotta), sekä luolasta löydetyn yli miljoona vuotta vanhan tulisijan jäänteet. Museossa on myös Néa Trígliasta löydettyjä noin 11 miljoonaa vuotta vanhoja kivi- ja luuesineitä, sekä erilaisia luola-asumusten edustalta tehtyjä löytöjä muun muassa Euboialta, Egeanmeren saarilta ja muualta Kreikasta.

* Rekonstruktio Petrálonan luolasta.Rekonstruktio Petrálonan luolasta.
* Rekonstruktio Petrálonan luolasta.Rekonstruktio Petrálonan luolasta.
* Rekonstruktio Petrálonan kallon omistajasta.Rekonstruktio Petrálonan kallon omistajasta.
* Fossilisoitunut kilpikonna, n. 65 miljoonaa vuotta vanha.Fossilisoitunut kilpikonna, n. 65 miljoonaa vuotta vanha.
* Jäänteitä tulisijasta, yli miljoona vuotta vanha.Jäänteitä tulisijasta, yli miljoona vuotta vanha.

Lähteet
-------

1. 1 2 3  Anthropological Museum Petralona *The Museums of Macedonia*. Viitattu 1.9.2020.
2. 1 2  Ανθρωπολογικό Μουσείο Πετραλώνων *MyTraveler.gr*. Viitattu 1.9.2020.
3. 1 2  Anthropological Museum Petralona *Halkidiki Travel*. Viitattu 1.9.2020.
4. ↑  The Petralona Cave: Home of the 200,000-Year-Old Man *Greece Is*. Viitattu 1.9.2020.

Aiheesta muualla
----------------

* Kuvia tai muita tiedostoja aiheesta **Petrálonan antropologinen museo** Wikimedia Commonsissa
Petsamon kunnan sijainti Petsamon piirissä.

**Petsamo** (ven. Печенга, *Petšenga*, koltansaameksi Peäccam, pohjoissaameksi *Beahcán*) on kaupunkikunta ja kunnan samanniminen keskustaajama Barentsinmeren rannalla Petsamon piirissä Murmanskin alueella Luoteis-Venäjällä. Nykyinen Petsamon kunta käsittää entisen, aikanaan Suomelle kuuluneen Petsamon kunnan (1920-1940) pohjoisimman osan sekä Kalastajasaarennon kokonaan.

Petsamon kunta perustettiin vuonna 2004. Kunnassa on 7 418 asukasta, joista Petsamon taajamassa 3 188 as. (2010).

Petsamon naapurit ovat lännessä Norja, idässä Kuolan piiri ja etelässä Korzunovon maalaiskunta.

Petsamon läpi virtaa Petsamonvuonoon laskeva Petsamonjoki, jonka suulla Petsamon taajama sijaitsee.

Liinahamarissa Petsamonvuonon länsirannalla sijaitsee Petsamon satama, joka on jäätön läpi vuoden. Petsamoon ja Liinahamariin on rautatieyhteys Muurmannin radalta, ja paikkakunnan läpi kulkee M18-valtatie Pietarista Murmanskin kautta Norjaan.

Asutuskeskukset
---------------

Petsamon kunnassa on nykyisin seuraavat asutuskeskukset:

* Petsamo (kaupunkityyppinen taajama), kunnan ja piirin hallintokeskus
* Vaitolahti (Vaida-Guba)
* Liinahamari
* Tsypnavolok
* Sputnik
* Zubovka
* Petsamon asema

Historia
--------

*Pääartikkeli: Petsamo*

Lähteet
-------

1. ↑  Federalnaja služba gosudarstvennoi statistiki (Venäjän federaation tilastovirasto), www.gks.ru: Vserossijskaja perepis naselenija 2010. Tom 1. Tšislennost i razmeštšenije naselenija. (Koko Venäjän kattava väestönlaskenta 2010. Osa 1. Väestön lukumäärä ja jakauma. Taulukko 11 (MS Excel-taulukko))  2012. Moskova:  ИИЦ «Статистика России».  Arkistoitu 15.3.2013. Viitattu 27.7.2013. (venäjäksi)

### Lähteet joihin ei viitata

* Petsamo Murmanskin aluehallinnon sivustossa (Arkistoitu – Internet Archive)
Vespa Rally 200 Electronic (1974).
**Vespa Rally** on Piaggion valmistama klassinen peltirunkoinen, kaksitahtinen ja käsivaihteinen skootterimalli, joka oli tuotannossa 1968–1973 aluksi 180-kuutioisena (VSD1T) ja 1972–1979 200-kuutioisena (VSE1T).

Tekniikka ja muotoilu
---------------------

Isorunkoisten Vespojen edustajana Rally perustui pääosin Super Sportiin, mutta sivuposkia oli virtaviivaistettu ja tekniikkaa nykyaikaistettu. Kolmella huuhtelukanavalla varustetussa moottorissa otettiin käyttöön luistiohjaus (*rotary valve*), jonka ansiosta voiteluöljyseosta voitiin laimentaa kahteen prosenttiin. Rally 200 oli varustettu myös kärjettömällä sytytyksellä, mistä kertoi kylkeen painettu teksti *Electronic*. Tuoreöljyvoitelu oli vakiona vain Pohjois-Amerikan vientimalleissa, Euroopassa se oli vilkkujen lailla lisävaruste. Parannuksista johtuen Rally oli aikansa Vespoista luotettavin ja tehokkain, kunnes sen korvasi P-sarja vuonna 1977. Rally 200:ssa esitelty moottoriratkaisu pysyi pienin muutoksin tuotannossa 30 vuotta.

Valmistusmäärät
---------------

Vespa Rally 180 -mallia valmistettiin 26 494 kappaletta ja 200-kuutioista versiota 41 274 kappaletta.

Lähteet
-------

1. ↑  Scooterhelp: Vespa Rally 180 Viitattu 24.6.2010
2. ↑  Scooterhelp: Vespa Rally 200 Viitattu 24.6.2010
3. ↑  Scooter Lounge: Vespa Rally (Arkistoitu – Internet Archive) Viitattu 24.6.2010
4. ↑  *Vespa – Italian Street Style*, liite "Catalog" (Giorgio Notari)

Kirjallisuutta
--------------

* Davide Mazzanti, Ornella Sessa: *Vespa – Italian Street Style*, Scriptum Editions, Lontoo (2003), ISBN 1-902686-32-2

Aiheesta muualla
----------------

* Vespa Rally 200 käyttäjän käsikirja(englanniksi)
**Vesiurheilukeskus** on paikka, jossa voi harrastaa useita erilaisia vesiurheilulajeja. Tyypillisimpiä lajeja ovat mm. SUP-lautailu, wakeboarding ja cable wakeboarding, vesihiihto, kiteboarding, melonta, surffaus, uinti, avantouinti, sekä ja vesileikkipuisto. Yleensä vesiurheilukeskukset tarjoavat myös oheispalveluita, kuten saunomista, ravintolatoimintaa ja erilaisua tapahtumia. Tyypillisesti vesiurheilukeskukset sijaitsevat luonnonvesien äärellä, mutta ne voivat olla myös tekoaltaissa.

Vesiurheilukeskusten päämääränä on toimia matalan kynnyksen ajanviettopaikkoina keille tahansa lajeista kiinnostuneille joko harrastajina tai yleisönä.

Vesiurheilukeskukset Suomessa
-----------------------------

* Vesiurheilukeskus Laguuni, Espoo & Helsinki
* Ridenjoy Wakepark, Helsinki
* Wake Valley, Ylöjärvi
* Vesiurheilukeskus, Vuokatti
* Wake In Vuoksi, Imatra
* Wake 4 Break, Joensuu
* Ukkohalla Cable Park, Hyrynsalmi
* Oulu Wakepark, Oulu
* Gr8wake, Jyväskylä
* South Beach Wake, Hämeenlinna
* EPOP-Wake, Seinäjoki
* Tohloppi Wake, Tampere
* Watersportspark, Harjavalta
* Midnight Sun Wake, Rovaniemi
**Fantasy Zone** (jap. ファンタジーゾーン, *Fantajī Zōn*) on Segan kehittämä ja julkaisema ammuntapeli. Peli julkaistiin kolikkopelinä maailmanlaajuisesti 28. maaliskuuta 1986. Myöhemmin peli julkaistiin myös useille alustoille Sega Master Systemille ja Sharp X68000:lle.

Peli on *Fantasy Zone* -sarjan ensimmäinen peli.

Pelaaja ohjaa älyllistä avaruusalusta nimeltä Opa-Opa, joka taistelee vihollishyökkästä vastaan Fantasy Zone -nimisessä planeettajoukossa. Pelissä on joitakin ominaisuuksia, joita ei tyypillisissä ammuntapeleissä ole. Päähenkilöä Opa-Opa kutsutaan joskus Segan ensimmäiseksi maskotiksi. Pelin tyylissä ja päähenkilössä on lukuisia yhtäläisyyksiä aikaisempaan *TwinBeehin*, ja näiden kahden sanotaankin vaikuttaneen "cute 'em up" -alalajin määrittelyyn.

Yhteydet muihin peleihin
------------------------

Segan aiemmassa pelissä *Space Harrier* oli maailma nimeltä "Fantasy Zone", joka oli erilainen.

Lähteet
-------

1. ↑  Luke Plunkett: Remembering Sega's Exiled Mascot *kotaku.com.au*.
2. ↑  Kurt Kalata: Hardcore Gaming 101: Fantasy Zone *hardcoregaming101.net*.  25.9.2017. Viitattu 21.5.2023. (englanniksi)
3. ↑  Travis Fahs: Fantasy Zone Retrospective *ign.com*.  2.10.2008. Viitattu 21.5.2023. (englanniksi)

Aiheesta muualla
----------------

* *Fantasy Zone* Arcade History -sivustolla (englanniksi)
* *Fantasy Zone* Killer List of Videogamesissä (englanniksi)
* *Fantasy Zone* MobyGamesissa (englanniksi)
Punk fanzineja Isosta-Britannisasta.
**Fanzine** (myös engl. *zine*) on harrastelijalehti, jota tietyn aiheen harrastajat tekevät muiden samasta asiasta kiinnostuneiden iloksi. Termin keksi lokakuussa 1940 Russ Chauvenet. Alkuun sitä käytettiin science fiction -lehdistä, joskaan omakustanteiset fanzinen tapaiset julkaisut eivät ole lähtöisin science fiction -julkaisuista.

Ennen internetin aikakautta fanzinet olivat kädestä käteen jaettavia monisteita.

Fanzinen rahoittajina eivät ole kaupalliset tai julkiset yhteisöt, eivätkä kustantajat, toimittajat ja avustajat saa palkkaa. Fanzineja myydään yleensä nimellishintaan posti- ja tuotantokulujen kattamiseksi ja toisinaan vaihtona vastaaviin julkaisuihin tai maksutta kiinnostuneille.

Joskus fanzineista on kehittynyt ammattimaisia julkaisuja, ja monet ammattikirjoittajat ovat aloittaneet uransa fanzineissa tai avustaneet niitä saatuaan ammatillista mainetta. Termi 'fanzine' on toisinaan sekoitettu englannin termiin 'fan magazine', joka kuitenkin viittaa ammattimaisesti ihailijoille tai harrastajille tehtyihin lehtiin.

Suomalaisia fanzineja ovat muun muassa Ankkalinnan Pamaus, Finnzine, Kosmoskynä, Legolas, Mauri Sariolan seurassa, Otaku ja Rutjanlinna. Suomessa ilmestyi myös vuosina 1980–1981 lehti, jonka nimi oli FANzine (päätoimittaja Waldemar Wallenius). Lehteä ilmestyi yhteensä neljä numeroa ja sitä kustansi pirkkalalainen Lehtijussit.

Lähteet
-------

1. ↑  Heikki Kuutti, Mediasanasto, MediaDoc

Katso myös
----------

* Pienlehti

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Fanzine**.
* Jussi Pullinen: Tee itse oma äänenkannattaja. Ylioppilaslehti 7/2006.
**Conmebol** eli **CSF** (CONfederación sudaMEricana de FútBOL) on Etelä-Amerikan jalkapalloliitto. Se on perustettu vuonna 1916 perustajäseninään Argentiina, Brasilia, Chile ja Uruguay. Myöhemmin siihen ovat tulleet mukaan myös Paraguayn (1921), Perun (1925), Bolivian (1926), Ecuadorin (1927), Kolumbian (1936) ja Venezuelan (1952) jalkapalloliitot, joten se käsittää kymmenen eri liittoa. Etelä-Amerikkaan kuuluvat Suriname, Guyana ja Ranskan Guayana eivät puolestaan ole Conmebolin jäseniä. Päämajaansa Conmebol pitää Paraguayn pääkaupungissa Asunciónissa.

Tärkeimpiä Conmebolin järjestämiä kilpailuja ovat maajoukkueiden Copa América sekä seurajoukkueille järjestettävät Copa Libertadores de América (verrattavissa Mestarien liigaan) ja Copa Sudamericana (verrattavissa UEFA:n Eurooppa-liigaan).

Aiheesta muualla
----------------

* Conmebol

  

Conmebolin maajoukkueet

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  Argentiina |  Bolivia |  Brasilia |  Chile |  Ecuador |  Kolumbia |  Paraguay |  Peru |  Uruguay |  Venezuela |

Conmebolin naisten maajoukkueet
Argentiina | 
Bolivia | 
Brasilia | 
Chile | 
Ecuador | 
Kolumbia | 
Paraguay | 
Peru | 
Uruguay | 
Venezuela



|  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Kansainvälinen jalkapallo |
| --- |
|  |
| **FIFA:** Maailmanmestaruuskilpailut (Alle: 20 • 17) • Maanosaliittojen cup • Olympialaiset • Naisten maailmanmestaruuskilpailut • (Alle: 20 • 17) • Seurajoukkueiden maailmanmestaruuskilpailut |
|  |
| Aasia | AFC – Asian Cup |  |
|  |
| Afrikka | CAF – Africa Cup of Nations |
|  |
| Etelä-Amerikka | CONMEBOL – Copa América |
|  |
| Eurooppa | 
* UEFA – Euroopan-mestaruuskilpailut
* Naisten Euroopan-mestaruuskilpailut
* Nations League

 |
|  |
| Pohjois-Amerikka,Keski-Amerikkaja Karibia | CONCACAF – Gold Cup |
|  |
| Oseania | OFC – Nations Cup |

 |
Vuoden 1939 Cvetković–Maček -sopimuksen mukaiset uuden muodostetun autonomisen Kroatian Banovinan rajat. Alue käsitti nykyisen Kroatian valtion ja kroatialaisen väestön asuinalueita Vojvodinasta ja Bosnia-Herzegovinasta.
**Cvetković–Maček-sopimus** (serb. Споразум Цветковић-Мачек; kroatiaksi *Sporazum Cvetković-Maček*) oli Jugoslavian kuningaskunnassa 26. elokuuta 1939 solmittu poliittinen sopimus. Sen perusteella Kroatia sai sisäisen autonomian, kun autonominen Kroatian Banovina luotiin. Alue käsitti Jugoslavian kroatialaisväestön. Alue käsitti nykyisen Kroatian valtion ja kroatialaisen väestön asuinalueita Vojvodinasta ja Bosnia-Herzegovinasta. Sopimuksen tekijöinä olivat Jugoslavian pääministeri Dragiša Cvetković ja kroaattipoliitikko Vladko Maček. Sopimuksen syntymisen edellytyksenä oli prinssihallitsija Paulin suvaitsevaisempi asenne kuin edeltäjänsä, salamurhatun kuninkaan Aleksanterin. Paul pelkäsi Kroatian tilaisuuden tullen eroavan Jugoslaviasta. Järjestelyllä toteutettiin toive, joka kroaateilla oli ollut Jugoslavian kuningaskunnan syntyvaiheessa ensimmäisen maailmansodan päättyessä vuonna 1918. Kroatian Banovinan autonomian luominen aiheutti myös Jugoslavian kuningaskunnan uuden perustuslain säätämiseen.

Kroatian väestön oma itsellinen hallinnollinen yksikkö oli syntynyt ensimmäisen kerran sitten keskiaikaisen Kroatian valtakunnan. Autonomisen Kroatian Banovinan toimivallan ulkopuolelle, Jugoslavian keskushallinnon hoidettavaksi, jäivät ulkopolitiikka, armeija, poliisi ja ulkomaankauppa. Alueen johtajaksi eli baniksi nimitettiin Ivan Šubašić.

Sopimuksen mukainen Kroatian Banovina oli voimassa huhtikuuhun 1941, jolloin toisen maailmansodan jo puhjettua Saksa liittolaisineen hyökkäsi Jugoslaviaan ja Jugoslavian kuningaskunta hajosi. Tällöin syntyi vielä laajempi Bosnian alueita kattava Saksaan ja Italiaan tukeutuva Itsenäinen Kroatian valtio. Tätä vaihetta kesti vuoteen 1945, jolloin syntyi Jugoslavian sosialistinen liittotasavalta, johon Kroatian sosialistinen tasavalta kuului osatasavaltana.
**Naofumi Yamamoto** (s. 1. heinäkuuta 1977 Gifu, Japani) on japanilainen showpainija ja nyrkkeilijä. Hän työskentelee World Wrestling Entertainmentin Raw-brändissä nimellä **Yoshi Tatsu**.

World Wrestling Entertainment (2009–)
-------------------------------------

### ECW (2009–2010)

Yamamoto debytoi ECW:ssä nimellä Yoshi Tatsu 30. heinäkuuta 2009. Hän voitti ensimmäisessä ottelussaan Shelton Benjaminin, vaikkakin hän hävisi myöhemmin uusintaottelussa Benjaminille. Lokakuussa Tatsu voitti Zack Ryderin tullakseen ECW-mestaruuden ykköshaastajaksi, mutta ei voittanut sitä seuraavalla viikolla Christiania. Joulukuussa Yoshi Tatsu voitti Jack Swaggerin ja sai paikan ECW Homecoming Battle Royal -otteluun, jossa määriteltäisiin ykköshaastaja Christianin ECW-mestaruudelle. Tammikuussa Tatsu kilpaili Battle Royalissa, mutta ei onnistunut voittamaan ottelua, koska Kane eliminoi hänet. 22. helmikuuta 2010 Tatsu siirrettiin Rawiin, koska ECW lopetettiin.

### Raw (2010)

Tatsu teki debyyttinsä Rawissa 22. helmikuuta 2010. Hän voitti Evan Bournen ja Kofi Kingstonin kanssa The Legacyn. WrestleMania XXVI:ssä Tatsu voitti 26 miehen Battle Royalin eliminoimalla viimeiseksi Zack Ryderin. Nykyisin Yoshi esiintyy pääasiassa WWE Superstarsissa.

Painiliikkeet
-------------

* Roundhouse Kick
* Diving Spinning Heel Kick
* Shoot Kick
* Fisherman Suplex
* Roaring Elbow

Aiheesta muualla
----------------

* WWE-profiili
**Gustav Wilhelm (Ville) Weman** (14. lokakuuta 1880 Tukholma – 21. syyskuuta 1941) oli ruotsalaissyntyinen Suomeen muuttanut hotellin- ja ravintolanjohtaja. Hän toimi Suomessa Hotelli Kämpin johtajana.

Weman kävi koulunsa Södertäljessä. Hän oli pari vuotta työssä ravintola-alalla Tukholmassa ennen Suomeen tuloaan. Weman oli viiden vuoden ajan ravintoloitsijana Suomen Höyrylaiva Oy:n laivoilla ja vuosina 1910–1922 hän hoiti Loviisan Seurahuonetta. Weman tuli laajemmin tunnetuksi sekä Suomessa että Skandinavian maissa toimiessaan Kämpin hotellin ja ravintolan johtajana vuodesta 1919 alkaen. Wemanista tuli Kämpin hotellia ja ravintolaa hoitaneen Aktiebolaget Hotel Restaurant-yhtiön pääomistaja 1920-luvulla. Hän toimi myös Suomen Ravintoloitsijain liiton puheenjohtajana ja oli Suomen edustajana pohjoismaiden Hotelli- ja Ravintolaliiton kokouksissa. Hän oli myös Suomen hotelli- ja ravintolakoulun johtokunnan puheenjohtajana.

Wemanin kuoltua syyskuussa 1941 hänen tyttärensä Greta Lindblom (myöhemmin Berg, 1908–1972) jatkoi Kämpin hotellin ja ravintolan pitämistä aina maaliskuun 1965 loppuun saakka.

Lähteet
-------

1. ↑  Kuolinilmoitus, Hufvudstadsbladet, 23.09.1941, nro 258, s. 2, Kansalliskirjaston digitaaliset aineistot
2. 1 2  Direktör Wilhelm Weman död, Hufvudstadsbladet, 22.09.1941, nro 257, s. 2, Kansalliskirjaston digitaaliset aineistot
3. 1 2 3  Täydentäviä yhtiötietoja : Aktiebolaget Hotel Restaurant, Pörssitieto G. Kock
Gustave Whitehead
**Gustave Whitehead** (synt. **Gustav A. Weißkopf**, 1. tammikuuta 1874 Leutershausen, Saksa – 10. lokakuuta 1927 Bridgeport, Connecticut) oli saksalaissyntyinen ilmailupioneeri, joka mahdollisesti suoritti ensimmäisen motorisoidun, miehitetyn lennon.

Vuonna 1887 Gustave ja hänen kaksi veljeään – Nicholas and John – jäivät orvoiksi ja siirtyivät asumaan isovanhempiensa luokse Ansbachiin. Vuotta myöhemmin hän jätti Euroopan ja matkasi laivalla Brasiliaan, jossa hän vietti seuraavat vuodet töitä tehden.
Vuonna 1893 Whitehead saapui Yhdysvaltoihin. Vuonna 1897 Whitehead avioitui Louisa Tuban kanssa New Yorkin Buffalossa. Seuraavana vuonna heille syntyi ensimmäinen lapsi.

Historiallinen lento
--------------------

Väitetty ensilento tapahtui Fairfieldissä Connecticutissa lähellä Bridgeportia 14. elokuuta 1901 yksitasoisella *No. 21* -nimisellä ilma-aluksella, jonka lempinimi oli *Condor*. Tapahtumasta ei ole tiedossa olevia valokuvia. Tapauksella oli tiettävästi kuitenkin muutamia silminnäkijöitä ja siitä raportoitiin useissa lehdissä.

8. maaliskuuta 2013 arvostettu ilmailualan julkaisu *Jane's All the World's Aircraft* tunnusti Whiteheadin tehneen "historian ensimmäisen ohjatun, miehitetyn, yhtäjaksoisen lennon moottoroidulla, ilmaa raskaammalla ilma-aluksella." Ainakin ilmailuhistorioitsijat John Brown ja professori A. Zahm, professori J. Crane sekä fysiikan professori John J. Dvorak jakavat julkaisun käsityksen.

26. kesäkuuta 2013 astui Connecticutissa voimaan laki, jonka mukaan Whiteheadin saavutusta juhlitaan virallisena ensilentona.

Katso myös
----------

* Wrightin veljekset

Lähteet
-------

1. 1 2 3 4 5  Gustave Whitehead's Flying Machines – Gustave Whitehead: Aviation Pioneer (1874–1927)
2. 1 2 3  Tieteen kuvalehti Historia 3/2014, s.21
3. 1 2  HISTORYnet: Gustave Whitehead and the First-Flight Controversy
4. 1 2 3 4  Gustave Whitehead – Pioneer Aviator
5. ↑  The Unlikely Fight Over First in Flight


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Yhdysvallat

 |
|  |
| Henkilöt | 
* Deutsche Biographie

 |
|  |
| Muut | 
* SNAC

 |

 |
Nibombé maajoukkueessa vuonna 2006
**Daré Nibombé** (s. 16. kesäkuuta 1980 Lomé, Togo) on togolainen jalkapalloilija, pelipaikaltaan toppari. Nibombé on toiminut Togon jalkapallomaajoukkueen kapteeni.

Ura
---

Nibombé oli mukana Togon historian ensimmäisessä MM-lopputurnauksessa Saksan MM-kilpailuissa 2006 ja pelasi täyden ajan joukkueen kaikissa kolmessa ottelussa. Seurajoukkueurallaan hän on pelannut useissa eurooppalaisseuroissa, muun muassa Arminia Bielefeldissä sekä FC Timișoarassa.

Lähteet
-------

1. ↑  Kuusela, Martti, ym.: *Jalkapallon MM-kisat Saksa 2006*, s. 65. Intereuropean Publications Ltd Oy, 2006. ISBN 952-99551-1-1.
2. ↑  Kuusela, Martti, ym.: *Jalkapallon MM-kisat Saksa 2006*, s. 60, 62–63, 65. Intereuropean Publications Ltd Oy, 2006. ISBN 952-99551-1-1.

  

Togon joukkue – Jalkapallon AM-kilpailut 2006
1 Tchagnirou |
2 Nibombé |
3 Abalo |
4 Adebayor |
5 Tchangai |
6 Aziawonou |
7 Salifou |
8 Mamah |
9 Dogbé |
10 Chérif Touré |
11 Coubageat |
12 Akoto |
13 Mathias |
14 Olufadé |
15 Romao |
16 Agassa |
17 Kader |
18 Sènaya |
19 Alidu |
20 Assemoassa |
21 Atte-Oudeyi |
22 Obilale |
23 Guyazou |
Valmentaja Keshi

Togon joukkue – Jalkapallon MM-kilpailut 2006
1 Tchagnirou |
2 Nibombé |
3 Abalo |
4 Adebayor |
5 Tchangai |
6 Aziawonou |
7 Salifou |
8 Agboh |
9 Dossevi |
10 Chérif Touré |
11 Malm |
12 Akoto |
13 Forson |
14 Olufadé |
15 Romao |
16 Agassa |
17 Kader |
18 Sènaya |
19 Assemoassa |
20 Erassa |
21 Guede |
22 Obilale |
23 Touré |
Valmentaja Pfister

Togon joukkue – Jalkapallon AM-kilpailut 2013
1 Atsou |
2 Nibombé |
3 Wome |
4 Adebayor |
5 Akakpo |
6 Mamah |
7 Salifou |
8 Amewou |
9 Bossou |
10 Ayité |
11 Ayité |
12 Mani |
13 Ouro-Akoriko |
14 Segbefia |
15 Romao |
16 Agassa |
17 Gakpé |
18 Fessou |
19 Amétépé |
20 Donou |
21 Djene |
22 Damessi |
23 Tchagouni |
Valmentaja Six
Yleinen esimerkki Darzens-kondensaatiosta
**Darzens-kondensaatio** eli **Darzens-reaktio** tai **Darzens–Erlenmeyer–Claisen-kondensaatio** on kemiallinen reaktio. Reaktiossa α-halogeenikarboksyylihapon esteri reagoi emäksisissä olosuhteissa aldehydin tai ketonin kanssa muodostaen epoksiesterin eli niin kutsutun glysidaattiesterin. Reaktion julkaisi ensimmäisen kerran ranskalainen kemisti Auguste Georges Darzens vuonna 1904 ja se on nimetty hänen mukaansa.

Reagenssit ja mekanismi
-----------------------

Darzens-kondensaatio tapahtuu useille niin aromaattisille kuin alifaattisillekin aldehydeille ja ketoneille. Toisena lähtöaineena on tyypillisesti α-kloori- tai α-bromikarboksyylihapon esteri. Emäksenä reaktiossa voidaan käyttää alkoksideja, natriumamidia tai litiumbis(trimetyylisilyyli)amidia. Reaktion mekanismin on esitetty tapahtuvan joko enolaatin tai karbeenin kautta. Nykyään todennäköisimpänä mekanismina pidetään enolaatin muodostumista. Tässä mekanismissa vahva emäs vastaanottaa esteriltä protonin, jolloin siitä muodostuu enolaatti. Tämä enolaatti on nukleofiilinen ja reagoi elektrofiilisen aldehydin tai ketonin karbonyyliryhmän hiiliatomin kanssa additioreaktiolla. Tässä syntyy välivaiheena alkoksidi, joka on toisinaan onnistuttu eristämäänkin. Alkoksidi reagoi molekyylinsisäisellä SN2-reaktiolla, jolloin muodostuu epoksidirengas.

Darzens-kondensaatio voidaan suorittamalla stereoselektiivisesti käyttämällä kiraalisia lähtöaineita, kiraalisia apuaineita tai kiraalisia katalyyttejä. Tyypillisesti käytettyjä kiraalisia apuaineita ovat muun muassa oksatsolidinonijohdannaiset. Darzens-reaktion tuotteena muodostuva esteri voidaan hydrolysoida emäksisissä olosuhteissa. Näin muodostunut glysidiinihappojohdannainen on pysymätön ja dekarboksyloituu aldehydiksi tai ketoniksi.

Lähteet
-------

1. 1 2  Susan Budavari (päätoim.): *Merck Index*, s. ONR-21. 12th Edition. Merck & Co. 1996. ISBN 0911910-12-3. (englanniksi)
2. 1 2 3  Michael B. Smith & Jerry March: *March's Advanced Organic Chemistry*, s. 1161–1162. John Wiley & Sons, 2013. ISBN 9780470462591. (englanniksi)
3. 1 2  Guenter Sienel, Robert Rieth & Kenneth T. Rowbottom: *Epoxides, Ullmann's Encyclopedia of Industrial Chemistry*, John Wiley & Sons, New York, 2000 Viitattu 8.5.2017
4. 1 2 3  Thomas Scott, Mary Eagleson: *Concise encyclopedia chemistry*, s. 301–302. Walter de Gruyter, 1994. ISBN 978-3110114515. (englanniksi)
5. 1 2  Jie Jack Li: *Name Reactions in Heterocyclic Chemistry*, s. 15–20. John Wiley & Sons, 2004. ISBN 978-0-471-70414-0. Kirja Googlen teoshaussa (viitattu 8.5.2017). (englanniksi)
6. ↑  Andrei K. Yudin: *Aziridines and Epoxides in Organic Synthesis*, s. 13–16. John Wiley & Sons, 2006. ISBN 978-3-527-60748-8. Kirja Googlen teoshaussa (viitattu 8.5.2017). (englanniksi)
**Frankenstein Junior** (*Young Frankenstein*) on Mel Brooksin ohjaama yhdysvaltalainen musta komediaelokuva vuodelta 1974. Sen nimiosaa esittää Gene Wilder ja muita päärooleja Teri Garr, Cloris Leachman, Marty Feldman, Peter Boyle, Madeline Kahn, Kenneth Mars, Richard Haydn ja Gene Hackman. Elokuvan käsikirjoitus on syntynyt Wilderin ja Brooksin yhteistyönä.

*Frankenstein Junior* on hellä parodia, ja samalla rakastava kunnianosoitus Mary Shelleyn klassiselle kauhutarinalle, erityisesti sen vuonna 1931 tehdylle filmatisoinnille, ja sen kahdelle ensimmäiselle jatko-osalle (Frankensteinin morsian ja Frankensteinin poika). Elokuvassa yritettiin mahdollisimman paljon imitoida kyseisten elokuvien tyyliä. Esimerkkinä elokuva käyttää hyvin paljon lavasteita ja rekvisiittaa näistä elokuvista, kuvattiin mustavalkoisena, kopioi monia otoksia ja siinä käytettiin monia mykkäelokuvien aikakauden visuaalisia keinoja. Myös Mel Brooksin vakiosäveltäjän John Morrisin musiikki on 1930-luvun tyylistä.

Elokuva sai suopeat arvostelut ja suuret lipputulot, ja se on myöhemmin otettu mukaan monille kaikkien aikojen parhaiden komedioiden listoille, kuten American Film Instituten luetteloon sadasta hauskimmasta amerikkalaiselokuvasta. Vuonna 2003 *Frankenstein Junior* otettiin mukaan kulttuurisesti, historiallisesti tai esteettisesti merkittäviä amerikkalaiselokuvia arkistoivan National Film Registryn kokoelmiin. Vuonna 2017 BBC:n äänestyksessä 253 eri puolilta maailmaa olevaa kriitikkoa valitsi elokuvan kaikkien aikojen sadan parhaan komedian listalle sijalle 22. Ohjaaja Brooks piti *Frankenstein Junioria* hienoimpana jos ei ehkä aivan hauskimpana ohjauksenaan.

Madeline Kahn oli sivuosastaan Golden Globe -ehdokkaana ja Gilbert Kurland parhaan äänityksen Oscar-ehdokkaana.

Suomalainen rockyhtye Eppu Normaali otti nimensä elokuvassa mainitun "Abby Normalin" suomennoksesta.

Lähteet
-------

1. ↑  Young Frankenstein GetBack Movie.
2. ↑  AFI's 100 Years... 100 Laughs American Film Institute. Viitattu November 21, 2010.
3. ↑  *Young Frankenstein*: Award Wins and Nominations *Internet Movie Database*. Viitattu November 21, 2010.
4. ↑  Blauvelt, Christian: The 100 greatest comedies of all time  22.8.2017. BBC. Viitattu 22.8.2017.
5. ↑  Brooks stated that his funniest film was *Blazing Saddles* (1974), followed by *The Producers* (1968) and *Young Frankenstein*.
6. ↑  Sirén, Juhani: Bändinimen anatomia, *City*-lehti 4.10.2002. Viitattu 29.9.2016.

Aiheesta muualla
----------------

* *Frankenstein Junior* Internet Movie Databasessa. (englanniksi)
* *Frankenstein Junior* Elonetissä.
Cy Coleman vuonna 1960.
**Cy Coleman**, oik. **Seymour Kaufman** (14. kesäkuuta 1929 New York – 18. marraskuuta 2004 New York) oli yhdysvaltalainen säveltäjä ja pianisti. Hän opiskeli New York School of Musicissa ja perusti vuonna 1948 jazztrion ollessaan vielä opiskelemassa. Frank Sinatra nauhoitti 1950-luvulla Colemanin sävellykset "Try to Change Me Now" ja "Witchcraft", mikä toi nuorelle säveltäjälle julkisuutta. Vuonna 1953 Coleman ja sanoittaja Carolyn Leigh tekivät kappaleita revyyhyn *John Murray Anderson’s Almanac*. Tony Bennett nauhoitti hänen laulunsa "Firefly" vuonna 1958.

Colemanin ensimmäinen huomattava menestys oli vuoden 1960 Broadway-musikaali *Wildcat*, jossa Lucille Ball esiintyi ensimmäisessä pääroolissaan. Vuonna 1962 Sid Caesar esiintyi hänen musikaalissaan *Little Me*. Vuoden 1966 näytelmän *Sweet Charity* hän kirjoitti yhdessä Dorothy Fieldsin kanssa. 1970-luvulla Coleman kirjoitti musiikkia muun muassa musikaaleihin *Seesaw* (1973), *I Love My Wife* (1977) ja *On the Twentieth Century* (1978). Vuoden 1980 näytelmässä *Barnum* säveltäjä toimi ensimmäistä kertaa myös tuottajana.

Vuonna 1974 Coleman voitti kaksi Emmy-palkintoa Robert Wellsin kanssa tehdyllä Shirley MacLainesta kertovalla tv-ohjelmalla *If My Friends Could See Me Now*. Kaksi vuotta myöhemmin sekä Coleman että MacLaine palkittiin Emmyillä tv-musikaalista *Gypsy in My Soul*. Coleman voitti kaksi Tony-palkintoa musikaaleista *City of Angels* (1990) ja *The Will Rogers Follies* (1991). Jälkimmäisen näytelmän musiikista tehty albumi toi Colemanille lisäksi Grammy-palkinnot sekä säveltäjänä että albumin tuottajana.

Cy Coleman kuoli New Yorkissa vuonna 2004.

Lähteet
-------

1. 1 2 3 4  Wynn, Ron: Cy Coleman *Allmusic*. Viitattu 15.4.2012. (englanniksi)
2. 1 2 3  Knapp, Margaret: "Coleman, Cy", *The Cambridge Guide to Theatre*. Toim. Martin Banham. Cambridge University Press, 2000. ISBN 0-521-43437-8. (englanniksi)
3. 1 2 3 4 5 6  Cy Coleman *Songwriters Hall of Fame*.  Arkistoitu 4.3.2016. Viitattu 15.4.2012. (englanniksi)

  


|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Saksa
* Israel
* Suomi (KANTO)
* Yhdysvallat
* Ruotsi
* Latvia
* Tšekki
* Australia
* Kroatia
* Alankomaat
* Puola

 |
|  |
| Tieteilijät | 
* CiNii

 |
|  |
| Taiteenala | 
* Grammy Awards
* MusicBrainz

 |
|  |
| Henkilöt | 
* Deutsche Biographie

 |
|  |
| Muut | 
* Europeana
* SNAC
* IdRef

 |

 |
**Hannu Jyrki Auramo** (10. elokuuta 1905 Hämeenlinna – 28. toukokuuta 1991 Espoo) oli suomalainen insinööri, yrittäjä ja yritysjohtaja, joka sai teollisuusneuvoksen arvonimen.

Auramon vanhemmat olivat rautatievirkamies Eliel Auramo ja Hanna Blom ja puoliso vuodesta 1932 voimistelunopettaja Tuulikki Huttunen. Diplomi-insinööriksi Auramo valmistui 1929 ja toimi sitten OTK:n teknillisen osaston päällikkönä. Jatkosodan aikana hän johti Juho Hallenbergin tiilitehdasta ja toimi myöhemmin Kulkulaitosten ja yleisten töiden ministeriön rakennusasian osaston asevelitalojen suunnittelijana ja Maunulan asuntoalueen rakennushankkeen toimitusjohtajana. Oman insinööritoimiston Auramo perusti vuonna 1946 ja alkoi myydä amerikkalaisia trukkeja.Vuonna 1955 Auramo sopi VR:n kanssa tavaralavojen hallinnasta, mikä edisti osaltaan huomattavasti trukkien myyntiä. Hänen yrityksensä alkoi myös tuottaa käsikäyttöisiä haarukkavaunuja.

Auramo sai trukkeja myydyksi myös metsäteollisuuden tarpeisiin tarjoamalla niiden oheen pihtikärryjä paperirullien ja sellupaalien kuljetukseen. Niitäkin ruvettiin valmistamaan hänen yrityksessään, samalla kun kehitettiin niiden hydrauliikkaa. Rullakot, perälautanosturit ja haarukkavaunut täydensivät yrityksen materiaalin kuljetuksen tuotevalikoimaa. Auramo kehitti myös kestävien betonilattioiden valutekniikkaa, ne tunnettiin Auramo-lattioina. Vuonna 1974 teollisuusneuvoksen arvonimen saanut Auramo myi yhtiönsä sijoitusyhtiö Sponsorille 1985, mutta oli erittäin pettynyt yrityskaupan seurauksiin.

Auramo ja hänen puolisonsa olivat aktiivisia partiolaisia, jotka perustivat vuonna 1990 nimeään kantavan säätiön tukemaan sekä partiojohtajakoulutusta että materiaalin kuljetusmenetelmien ja -laitteistojen tutkimusta.

Lähteet
-------

1. 1 2 3  Hannu Auramo *Biografiasampo*. Viitattu 25.12.2021.
2. 1 2  Ihmiset. Kuolleita. Teollisuusneuvos Hannu Auramo. (Tilaajille) *Helsingin Sanomat*.  9.6.1991. Viitattu 25.12.2021.
3. ↑  Perusinsinöörin luopumisen tuska (Tilaajille) *Helsingin Sanomat*.  8.12.2002. Viitattu 25.12.2021.
4. ↑  Auramo-säätiö Viitattu 25.12.2021.

Aiheesta muualla
----------------

* *Auramo 20 vuotta, 1947–1967: Dipl. ins. H. Auramolle 17.2.67*, 1967
* *Auramo Oy 25 vuotta: 16.2.1947–16.2.1972*, 1972
* *Elämän työ: teollisuusneuvos Hannu Auramon elämä ja työ 1905–1991*, 2002, toim. Marko Paavilainen
**Ceyloninkarvatonkoira** on sukupuuttoon kuollut srilankalainen koirarotu.

Ulkomuoto
---------

Ceyloninkarvatonkoira muistutti whippetiä karvattomuuttaan lukuun ottamatta. Se oli hoikkarakenteinen ja puolipystykorvainen. Kiinanharjakoiran tapaan silläkin oli päässään harja ja hännänpäässä töyhtö. Keskimääräinen säkäkorkeus oli 48 cm. Karvapeite oli joko vaalea tai tumma. Tummia pidettiin parhaina "parantajina", kun taas vaaleiden uskottiin tuovan huonoa onnea niille ihmisille, joiden taloihin se astui (mikäli kyse ei ollut omistajan talosta).

Alkuperä
--------

Rodun alkuperäinen käyttötarkoitus oli toimia "parantajana" tai "lämpötyynynä": uskottiin, että pitämällä sitä särkevää kehonosaa vasten se kykeni parantamaan kivun. Tämä selittyy karvattomien koirien tyypillisellä kuumalla iholla. Toisin kuin moni latina-amerikkalainen karvatonkoira, se ei toiminut paikallisten vararavintona.

Lähteet
-------

* Morris, Desmond. *Dogs - The Ultimate Dictionary of Over 1,000 Dog Breeds*. Ebury Press, 2001. ISBN0-09-187091-7. Sivu 580.
**Aaltomittari** (*Rheumaptera undulata*) on mittareiden (Geometridae) heimoon kuuluva perhonen.

Koko ja ulkonäkö
----------------

Aaltomittarin siipien kärkiväli on 26,5–34,5 millimetriä, naaras on keskimäärin koirasta suurempi. Siivet ovat kokonaan ruskehtavanharmaiden ja vaaleiden aaltojuovien halkomat.

Levinneisyys ja lentoaika
-------------------------

Aaltomittari on levinneisyydeltään holarktinen, se esiintyy Euroopasta Aasiaan ja Pohjois-Amerikkaan. Suomessa esiintymisalue ulottuu Oulun korkeudelle saakka. Lentoaika Suomessa on yleensä kesäkuun lopulta heinäkuun puoliväliin, mutta yksittäishavaintoja voi olla kesäkuun alusta elokuun loppupuolelle.

Elinympäristö ja elintavat
--------------------------

Aaltomittari elää valoisissa lehti- ja sekametsissä, metsänreunoilla, puistoissa ja puutarhoissa. Sen lentoaika on yleensä iltahämärissä, mutta usein päivälläkin. Lentää yksitellen. Toukka elää yhteenkehrättyjen lehtien välissä. Laji talvehtii kotelona.

Ravintokasvi
------------

Toukka on polyfagi eli erikoistunut useisiin ravintokasveihin, niihin kuuluvat esimerkiksi koivut (*Betula*), pajut (*Salix*), metsähaapa (*Populus tremula*), pihlajat (*Sorbus*), hopeapensaat (*Elaeagnus*) ja mustikka (*Vaccinium myrtillus*).

Lähteet
-------

* Kauri Mikkola, Ilkka Jalas, Osmo Peltonen: *Suomen perhoset, Mittarit 1*. Tampereen Kirjapaino Oy Tamprint, 1985. ISBN 951-99620-7-7.

Aiheesta muualla
----------------

* Wellenspanner (kuva) (saksaksi)

|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q1310717
* BAMONA: Rheumaptera-undulata
* BOLD: 20818
* BugGuide: 35019
* CoL: 795K4
* EoL: 293517
* GBIF: 1977003
* iNaturalist: 229898
* ITIS: 942678
* MONA: 7291
* NatureServe: 2.745491
* NCBI: 572890

 |

 |